b'\n_START_ARTICLE_\nKauno rajono herbas\n_START_PARAGRAPH_\nKauno rajono herbo pagrindiniai \xc5\xbeenklai \xe2\x80\x93 m\xc4\x97lyname fone (simbolizuoja Kauno rajono \xc5\xbeemes) trys susikertan\xc4\x8dios sidabrin\xc4\x97s juostos (simbolizuoja Nemuno, Neries ir Nev\xc4\x97\xc5\xbeio upi\xc5\xb3 santak\xc4\x85), o herbo viduryje \xe2\x80\x93 Kauno miesto simbolis \xe2\x80\x93 raudoname skydo fone sidabrin\xc4\x97 tauro galva su auksiniu lotyni\xc5\xa1ku kry\xc5\xbeiumi tarp rag\xc5\xb3._NEWLINE_Auksas, arba geltona spalva rei\xc5\xa1kia kilnum\xc4\x85, protingum\xc4\x85, sidabro \xe2\x80\x93 turt\xc4\x85, dorum\xc4\x85, skaistum\xc4\x85, raudona \xe2\x80\x93 dr\xc4\x85s\xc4\x85, nars\xc4\x85, meil\xc4\x99, m\xc4\x97lyna \xe2\x80\x93 i\xc5\xa1tikimyb\xc4\x97s, dievi\xc5\xa1kos i\xc5\xa1minties, pastovumo ir s\xc4\x85\xc5\xbeiningumo spalva.\n_START_SECTION_\nIstorija\n_START_PARAGRAPH_\nKauno rajono savivaldyb\xc4\x97s taryba sudar\xc4\x97 7 \xc5\xbemoni\xc5\xb3 komisij\xc4\x85 Kauno rajono herbo, v\xc4\x97liavos ir spaudo k\xc5\xabrimo darbams organizuoti. \xc5\xa0i komisija organizavo geriausio projekto id\xc4\x97jos autoriaus ir vykdytojo konkurs\xc4\x85. 2004 m. paskelbtame konkurse dalyvavo du autoriai: \xe2\x80\x9eV3 studija\xe2\x80\x9c ir dailininkas Arvydas Ka\xc5\xbedailis. Autori\xc5\xb3 darbai buvo publikuoti spaudoje, vien\xc4\x85 m\xc4\x97nes\xc4\xaf eksponuojami Kauno raj. savivaldyb\xc4\x97je ir seni\xc5\xabnijose. Komisija, atsi\xc5\xbevelgusi \xc4\xaf visuomen\xc4\x97s apklausos rezultatus, nutar\xc4\x97, kad konkurs\xc4\x85 laim\xc4\x97jo dailininkas A. Ka\xc5\xbedailis._NEWLINE_2005 m. sausio 13 d. Lietuvos heraldikos komisija aprobavo Kauno rajono herb\xc4\x85 (protokolo Nr. 316). 2005 m. vasario 28 d. prezidentas Valdas Adamkus patvirtino Kauno rajono herb\xc4\x85 dekretu Nr. 213. 2005 m. bir\xc5\xbeelio 18 d. Kulautuvoje vykusioje dain\xc5\xb3 ir \xc5\xa1oki\xc5\xb3 \xc5\xa1vent\xc4\x97je \xc4\xafvyko oficiali Kauno rajono herbo, v\xc4\x97liavos ir spaudo \xc5\xa1ventinimo ceremonija.'